บลจ.ทองคำบุก‘สาวโรงงาน’
ออกกองซื้อทองแท่ง96.5%เน้นออมทอง100บาทซื้อได้
15 พ.ค. 2555

ออกกองซื้อทองแท่ง96.5%เน้นออมทอง100บาทซื้อได้
บลจ.ทองคำ ได้ฤกษ์ปล่อยของ ออกกองทุนทองซื้อทองคำ 96.5% จับกลุ่มสาวโรงงานนักลงทุนภูธร เน้นขายตรงผ่านตัวแทน ชูจุดแข็ง 100 บาทซื้อได้ 
นางกฤษณา วิเศษสินธุ์ กรรม การผู้จัดการ บริษัทหลักทรัพย์จัดการกองทุน (บลจ.) ทองคำ แอสเซท เปิดเผยว่า วันที่ 1830 พ.ค.นี้ บริษัทเปิดขายกองทุนเปิดทีซี ทองคำแท่ง มูลค่ากองทุน 1,000 ล้านบาท ซึ่งเป็นกองทุนแรกที่บริษัทเปิดเสนอขายประชาชนทั่วไป โดยกองทุนดังกล่าวมีนโยบายลงทุนตรงในทองคำแท่งความบริสุทธิ์ 96.5% ในประเทศไทยและเก็บรักษาไว้ที่บริษัท บริงค์ส (ประเทศไทย) โดยทำประกันภัยในการเก็บรักษาและขนย้าย ความคุ้มครองเต็มจำนวน
“กองทุนนี้จะเป็นกองทุนรวมแรกของประเทศไทยที่มีลงทุนตรงในทองคำแท่งในประเทศ เพราะกองทุนทองคำกองทุนอื่นจะลงทุนในอีทีเอฟหรือทองคำต่างประเทศ ในขณะที่กองทุนที่ลงทุนตรงในทองคำเป็นอีทีเอฟที่นักลงทุนต้องซื้อขายในตลาดหลักทรัพย์” นางกฤษณา กล่าว
นางกฤษณา กล่าวอีกว่า ช่องทางการขายกองทุนจะเป็นการขายผ่านธนาคารไทยเครดิต บริษัทหลักทรัพย์ และตัวแทนขายอิสระ รวมทั้งเจ้าหน้าที่การตลาดของบริษัท 
“มีแผนที่จะสนับสนุนให้ร้านค้าทองคำในภูมิภาคเป็นตัวแทนจำหน่ายกองทุน เนื่องจากเรามีจุดแข็งที่ผู้ถือหุ้นเป็นร้านค้าทองคำและประธานกรรมการเป็นประธานสมาคมผู้ค้าปลีกทองคำแห่งประ เทศไทย” นางกฤษณา กล่าว
สำหรับกลุ่มลูกค้าเป้าหมาย นางกฤษณา กล่าวว่า เน้นกลุ่มที่มีรายได้น้อยที่ต้องการออมทอง และนักลงทุนที่ต้องการกระจายการลงทุน โดยต้องการลงทุนในกองทุนที่ลงทุนตรงทองคำแท่ง และในอนาคตจะขยายไปยังร้านค้าทองที่ไม่ต้องการเก็บสต๊อกทองคำแท่ง สามารถซื้อกองทุนและเมื่อต้องการขายคืนจะเลือกรับเป็นทองคำแท่งหรือเงินสด
“สาวโรงงานที่อยากจะออมทอง สามารถซื้อผ่านตัวแทนขายอิสระของเราได้ ซึ่งมีเงินลงทุนเริ่มต้น 5,000 บาท หลังจากมี 100 บาท ก็สามารถซื้อได้แล้ว โดยมูลค่าหน่วยลงทุนที่ตราไว้ 1 หมื่นหน่วย จะเท่ากับทองคำในประเทศน้ำหนักทองคำ 1 บาท ซึ่งจะอ้างอิงราคาทองคำแท่ง London Gold A.M. Fixing” นางกฤษณา กล่าว
ทั้งนี้ กองทุนเก็บค่าธรรมเนียมการจัดการไม่เกิน 1.9% ต่อปี ค่าธรรมเนียมซื้อและขายไม่เกิน 1.9%